
ОТНОСНО: Доклад за междинна оценка на ПЛАН ЗА ИНТЕГРИРАНО РАЗВИТИЕ НА ОБЩИНА БЕЛЕНЕ 2021-2027 г.
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
    Планът за интегрирано развитие на община Белене (ПИРО) за периода 2021 - 2027 година е приет с Решение №2 от 28.01.2021 г. на Общински съвет – Белене. Същият интегрира регионалното и пространствено развитие и служи за определяне на актуалните проблеми, нужди и потенциали за развитие на общината.
   В изпълнение на чл.13, ал.1 от Закона за регионално развитие, ПИРО определя средносрочните цели и приоритети за устойчиво развитие на общината и връзките ѝ с други общини, като същия се разработва за времеви период от седем години.
    Според чл.33, ал.1 от ЗРР, за реализацията на ПИРО се извършва междинна оценка в средата на периода на неговото действие.

    Междинната оценка за наблюдение изпълнението на ПИРО съдържа следните ключови етапи:

1. Оценка на първоначалните резултати от изпълнението на ПИРО;

2. Оценка на степента на постигане на съответните цели:

- Оценява се напредъка по изпълнението и постигането на целите и приоритетите на ПИРО, отразяващи спецификите на общината и насочеността на нейното развитие, като се сравняват постигнатите резултати спрямо заложените индикатори;

3. Оценка на ефективността и ефикасността на използваните ресурси;

4. Изводи и препоръки за изпълнението на съответния документ.

    Наблюдението на изпълнението на стратегически документи за пространствено и регионално развитие се извършва с цел постигане на ефективност и ефикасност на стратегическото планиране на регионално и пространствено развитие, програмирането, управлението и ресурсното им осигуряване. За изготвянето на междинната оценка е събрана информация относно постигането на индикаторите от всички звена на общинска администрация, както и от официални статистически източници. За целите на изготвянето на документа са осигурени чрез заявка данни от НСИ, свързани с икономическото развитие на община Белене. Проведено е анкетно проучване сред фокус група от представители на администрацията, бизнеса, образованието, културата, спорта и НПО за набиране на данни за качествена оценка за степента на постигане на съответните цели от ПИРО.  На база на получената информация и съгласно Закона за регионално развитие и Правилника за прилагането му е изготвена Междинна оценка за наблюдение на изпълнението на ПИРО, като аналитичният период обхваща верифицираните от НСИ статистически данни за 2021-2023 год. и предварителните данни за 2024 год.
    Съгласно чл.26, ал.1 от ППЗРР, кметът на общината внася за обсъждане и одобряване от общинския съвет доклади за резултатите от междинната и последващата оценка на изпълнението на плана за интегрирано развитие на общината.

    В тази връзка предлагам на Вашето внимание за обсъждане и одобряване изготвения Доклад за междинна оценка на План за интегрирано развитие на община Белене 2021-2027 г.
Предвид гореизложеното, предлагам Общинският съвет да вземе следното 
Р Е Ш Е Н И Е:

1. На основание чл.21, ал.1, т.12 от ЗМСМА, чл.33 от Закона за регионално развитие и чл.26, ал.1 от Правилника за прилагане на Закона за регионалното развитие одобрява Доклад за междинна оценка на План за интегрирано развитие 2021-2027 г.
2. Възлага на Кмета на Общината последващи действия, съгласно ЗРР.
ПРИЛОЖЕНИЕ: Доклад за междинна оценка на План за интегрирано развитие на община Белене 2021-2027 г.
С уважение:
МИЛЕН ДУЛЕВ
Кмет на Община Белене

